**Τη σύναψη Μνημονίου Συνεργασίας για την επιτάχυνση των αναδοχών συζήτησαν η Δόμνα Μιχαηλίδου και ο πρόεδρος του ΔΣΑ**

Από το Γραφείο Τύπου του Υπουργείου Εργασίας και Κοινωνικών Υποθέσεων εκδόθηκε η ακόλουθη ανακοίνωση:

Τη διερεύνηση πεδίου συνεργασίας στην πολιτική παιδικής προστασίας και ειδικότερα στην επιτάχυνση της διαδικασίας εξόδου των παιδιών από τα ιδρύματα και αποκατάστασης τους σε οικογενειακό περιβάλλον, συζήτησαν σε σημερινή τους συνάντηση η Υφυπουργός Εργασίας και Κοινωνικών Υποθέσεων, Δόμνα Μιχαηλίδου με τον Πρόεδρο του Δικηγορικού Συλλόγου Αθηνών, Δημήτριο Βερβεσό και τον Γενικό Γραμματέα του Συλλόγου, Μιχάλη Καλατζόπουλο.

Για το σκοπό αυτό, συζητήθηκε η σύναψη Μνημονίου Συνεργασίας μεταξύ των δύο μερών, με το οποίο θα καθίσταται εφικτή η εθελοντική συμβολή (pro bono) μελών του Δικηγορικού Συλλόγου Αθηνών στην τακτοποίηση νομικών εκκρεμοτήτων που καθυστερούν την ένταξη των παιδιών στην κατάλληλη για αυτά οικογένεια.

Μετά την συνάντηση η Δόμνα Μιχαηλίδου δήλωσε: «*Η συνεργασία μας με τον Δικηγορικό Σύλλογο Αθηνών ξεκινά από την κοινή πεποίθηση της ανάγκης εξόδου των παιδιών από τα ιδρύματα, εστιάζει στη συγκεκριμένη ανάγκη επιτάχυνσης της άρσης των νομικών εκκρεμοτήτων και αποδεικνύει πως οι από κοινού παρεμβάσεις μπορούν να έχουν σημαντικό αντίκτυπο στο σύνολο του συστήματος παιδικής προστασίας*».

**ΑΠΟ ΤΟ ΓΡΑΦΕΙΟ ΤΥΠΟΥ**